Publication: Magyar Közlöny
Issue: MK-1999-7 (Year: 1999, Number: 7)
Era: 1990-2004
Section: az 5/1999. (II. 1.) OM rendelethez
Paragraph Index: 442

1. A képzési cél A hallássérült csecsemők és kisgyermekek minél korábbi gyógypedagógiai ellátásának biztosításához speciális szakismeretek nyújtása a logopédia szakot végzett gyógypedagógusok, valamint a szurdopedagógia, illetve a hallássérültek pedagógiája szakot végzett gyógypedagógusok közül azok részére, akiket korábban ez irányban nem képeztek ki. A képzés során széles körű ismereteket kell nyújtani a hallássérült gyermekek korai fejlesztésének jelentőségéről, annak nemzetközi irányzatairól, multidiszciplináris jellegéről, gyermeklélektani, pszicholingvisztikai és neurofiziológiai alapjairól. A hallgatóknak készségszinten kell elsajátítaniuk a hallási funkciók szintjeit, a fejlődési és megfigyelési skálák felhasználását. Módszertani tudásuknak gyarapodnia kell a természetes hallási és nyelvi funkciók kialakítására, fejlesztésére alapozott komplex, az egész személyiséget fejlesztő játékos eljárásokkal — különös tekintettel a hallási funkciókra és a nyelvi készségekre —, az anya—gyermek közötti társalgás megalapozásával, az otthoni mindennapos tevékenységek céltudatos felhasználásának módjaival és a későbbi integrált óvodai, illetve iskolai nevelés előkészítésével, feltételeivel.

Source: https://magyarkozlony.hu/hivatalos-lapok/aef99b3343a7fa78d79c7097f5a29f057baddfe2/dokumentumok/8e8a46a10fe51bc17862f6b3082c8642a55b8c6a/letoltes